
	1. Ֆինանսների նախարարություն
	28.07.2026թ.

	1. Արդարադատության նախարարության
պետական փորձագիտական եզրակացություն
	07.08.2026թ.

	Նախագծի 1-ին կետի համաձայն՝ Հայաստանի Հանրապետության կառավարության 2026 թվականի ապրիլի 9-ի «Մերձավոր Արևելքում ռազմական գործողություններով և անվտանգային իրավիճակով պայմանավորված՝ Հայաստանի Հանրապետություն վերադարձի ավիատոմսերի համար փոխհատուցում տրամադրելու կարգը հաստատելու մասին» N 459-Ն որոշման 6-րդ կետում «ավիատոմսերի վրա» բառերից հետո նախատեսվում է լրացնել «, որոնց համար փոխհատուցում ստանալու հայտը սահմանված կարգով ներկայացվել է մինչև 2026 թվականի օգոստոսի 1-ը» բառերով։
Ըստ Նախագծին կից ներկայացված հիմնավորման՝ առաջարկվող լրացման նպատակն է սահմանել փոխհատուցում ստանալու հայտերի ներկայացման վերջնաժամկետ՝ բացառելու փոխհատուցման գործընթացի անորոշ ժամկետով շարունակությունը, ապահովելու վարչարարության արդյունավետությունը, պետական բյուջեի միջոցների կանխատեսելի պլանավորումը և իրավական որոշակիությունը։ 
Այս համատեքստում հարկ ենք համարում նշել, որ Հայաստանի Հանրապետության կառավարության 2026 թվականի ապրիլի 9-ի N 459-Ն որոշման գործող խմբագրությամբ շահառուների համար սահմանված չէ փոխհատուցում ստանալու հայտ ներկայացնելու վերջնաժամկետ։ Հետևաբար, այն անձինք, որոնք բավարարել են վերոնշյալ որոշմամբ սահմանված նյութական պայմանները (ձեռք են բերել համապատասխան ժամանակահատվածում ավիատոմս), կարող էին իրավաչափորեն ակնկալել, որ կարող են ներկայացնել փոխհատուցման հայտ՝ մինչև իրավակարգավորման փոփոխությունը, մինչդեռ Նախագծով առաջարկվում է Հայաստանի Հանրապետության կառավարության 2026 թվականի ապրիլի 9-ի N 459-Ն որոշման 6-րդ կետը լրացնել՝ սահմանելով, որ փոխհատուցում տրամադրվում է միայն այն ավիատոմսերի համար, որոնց վերաբերյալ փոխհատուցում ստանալու հայտը ներկայացվել է մինչև 2026 թվականի օգոստոսի 1-ը։
Ակնհայտ է, որ Նախագծի ընդունման պահին 2026 թվականի օգոստոսի 1-ն արդեն անցած է լինելու (հաշվի առնելով այն հանգամանքը, որ Նախագիծը պետական փորձագիտական եզրակացության է ներկայացվել 2026 թվականի հուլիսի 30-ին), ուստիև առաջարկվող կարգավորմամբ փաստացի սահմանվում է արդեն լրացած վերջնաժամկետ, որի հետևանքով անձինք զրկվում են իրենց իրավունքն իրացնելու հնարավորությունից՝ առանց այդ սահմանափակման մասին նախապես տեղեկացված կամ այն կանխատեսելու հնարավորություն ունենալու։ Հետևաբար, գտնում ենք, որ Նախագծով առաջարկվող կարգավորումը խախտում է անձանց լեգիտիմ ակնկալիքները։
Վերոգրյալը հաշվի առնելով՝ անհրաժեշտ է վերանայել Նախագծով առաջարկվող կարգավորումը՝ սահմանելով այնպիսի ժամկետ, որը կապահովի շահառուների համար իրենց իրավունքն իրացնելու իրական պատշաճ հնարավորություն։
	Ընդունվել է:



